"4.8.2 Sekao se sengwe sa thadiso ya lokwalo Leina la lokwalo: Masego Mokwadi : Gomolemo Mokae Baanelwabagolo ba lokwalo: Masego Sello Cathy le Sol Mofuta wa lokwalo: Padi Maitshetlego: Nako ya Magareng, ka nako ya tlhaolele. Ditiragalo di diragalela mo mafelong a a farologaneng jaaka kwa Gauteng, Silkatsnek, Mmakau. Poloto: Rre Gomolemo Mokae o atlegile go re itsise ka bosetlhogo, matshosetsi, le ditiro tse di bosula tsa tlhaolele. O re bopetse setshwantsho sa bosetlhogo jo bo neng bo aparetse bao ba neng ba le kgatlhanong le mmuso wa tlhaolele. Ditiragalo di simolola fa bagokgo ba babedi ba ne ba ile go kopa Masego kwa go rraagwe go ya go tsena sekolo kwa Sedimosang ka ntlha ya fa a ne a le botlhale. Rraagwe o a dumela ka a bolelelwa ka ditšhono tsa go bona dithuso tsa madi. Masego o tsaya loeto lwa sekolo ka bese, mme o tsiediwa ke tsala ya gagwe e leng Sannah go nwa nnotagi. O iphitlhela a le mo maibing ka ntlha ya nnotagi mme o betelelwa ke Ntsime. O feleletsa a imile mme se se kgopisa rraagwe thata. O tlogela sekolo, o nna le ngwana mme o mo neela leina la Sello. Masego o direla ba ga Sol le Cathy mme o feleletsa a nyetswe ke Vusi Ngoma yo a neng a dirisana le bona jaaka balwelakgololos- ego. Ba ga Cathy le Sol ba mo tlogelela madi a go tsenya Sello sekolo. Sello o fetsa sekolo a be a ithutela bongaka. Mokwadi o fitlheletse maitlhomo a gagwe a go re tlhalosetsa ka tlhaolele le ka mokgwa o e neng e sotla bantsho ka gona. Lokwalo lo, lo ka buisiwa ke batho botlhe. Ke lo neela dinaledi di le tharo 4.9 Athikele ya lekwalodikgang kgotsa ya makasine Fa o kwala athikele, tlhokomela dintlha tse di latelang: • Kholomo ya lekwalodikgang ke karolwana, mo lekwalodikgannyeng kana makasineng. Mokwadi mongwe yo o rileng o e dirisa ka dinako tsotlhe go kwala ditiragalo mo go yona go tlhaba babuisi botlhale. • Tlhagisa dintlha ka boripana le ka tsepamo. Simolola ka dintlha tse di botlhokwa thata: tse di arabang dipotso tse di jaaka: mang, jang, leng, kae, goreng le go fitlhelela kae? • Leka go tlhaeletsana ka mokgwa wa go sa latlhe mooko wa kgang mme o fitlhelele mmuisi. • Sobokanya ka tsepamo kwa ntle ga go fitlha boammaaruri. • Dirisa puo e e tlhaloganyegang. • Setlhogo sa gago se tshwanetse go ngoka mme se bonagale sentle. • Tlhama moono wa kholomo ya gago mme le ona o nne le kgogedi. • Laletsa babuisi go romela ditshwaelo. 28 KAEDI YA GO RUTA LE GO KWALA DITLHANGWA TSA BOITLHAMEDI LE TSA TIRISANO | SETSWANA"